Anno Domini millesimo quadringentesimo nonagesimo septimo, in generali Capitulo apud Cistercium, statuta et diffinita sunt quae sequuntur. ORATIONES 1.  Pro sanctissimo… etc. ut 1496. 2.  Praeterea pro serenissimo… ut 1496. 3.  Insuper pro burgensibus… etc. ut 1496. 4.  Ceterum pro pace… etc. 1496. 5.  Demum pro felicis… etc. ut 1496. [DIFFINITIONES] GENERALES 6.  Generale Capitulum Ordinis Cisterciensis : Notum sit universis praesentes litteras inspecturis, quod in eodem generali Capitulo anno Domini 1497 apud Cistercium, in Cabilonensi dioecesi, celebrato, facta fuit quaedam diffinitio cuius tenor sequitur et est talis : Cum Ordo noster… in summa 25488 francorum seu florenorum aureorum, trium gross. argenteorum, de antiquo debito… necnon in summa 14075 librarum, duorum solid. duorum denar. turonensium pro resta computationum Capituli generalis anni immediate praecedentis et praecedentium… *etc.* ut 1496. Addit. Contrafacientes ex nunc excommunicatos declarando. Invocato, etc. Datum, etc. 7.  Capitulum generale, etc. Circa materiam super R. D. protectore ac procuratore Ordinis indulgentiis impetrandis et aliis praesenti generali Capitulo propositis, idem generale Capitulum propter certas causas, ipsum moventes, praedictos dominos protectorem et procuratorem in suis officiis continuat, et omnia ad dispositionem proximi Capituli generalis remittit proponenda, et per Dei gratiam terminanda. 8. *Diffinitio pro contributionibus.* Generale Capitulum Ordinis Cisterciensis : Notum sit universis praesentes litteras inspecturis, quod in eodem generali Capitulo, die 14 mensis septembris anno Domini 1497, apud Cistercium, in Cabilonensi dioecesi, celebrato, facta fuit quaedam diffinitio cuius tenor sequitur et est talis. Matura profundaque deliberatione praesens generale Capitulum materias Ordinis tam communes quam particulares pertractans, attentum circa temporalem totius religionis statum convertit studium ; quia enim propter commendarum multiplicationem in diversis mundi partibus, propter etiam multorum monasteriorum per guerrarum vastitates, ceteraque mundialia impedimenta, contributiones annuae a certis annis fuerunt adeo diminutae ut nullatenus sufficiant ad portandum necessarias expensas communes Ordinis, cuiusmodi sunt : expensae annuae Capituli generalis, stipendia reverendissimi domini Protectoris, et domini procuratoris, aliaque agenda Ordinis in Curia romana, necnon expensae nuntiorum et processuum per anni decursum, provisiones collegiorum, solutio pensionum seu reddituum communium per Ordinem debitorum ad summam 600 libr. turon. ascendentium ; solutio insuper pecuniarum per diversos patres Ordinis ad liberandum Ordinem de bancho et voragine usurarum liberaliter pro impetrationibus diversorum amplissimorum privilegiorum, tam a Sancta Sede Apostolica, quam a pluribus principibus temporalibus concessorum. Et idcirco propter magnam communem Ordinis paupertatem, cum qua eius virtus infirmari comprobatur, frequentius querelae seu potius controversiae, dissensiones, odia et detractiones variae inter multas Ordinis personas agitantur, aliis unum, aliis aliud pro et contra asserentibus, ut optime noverunt patres qui Capitulorum generalium celebrationem, multorumque colloquia frequentare solent. Quae omnia ad aures usque Summi Pontificis devenerunt. Cumque nullus alius videatur modus rebus istis satisfaciendi, nec pro nunc expediat subsidia charitativa cum ipsis contributionibus imponere, Summus ipse Pontifex per rescripta authentica districtius sub certis censuris praecipit generali Capitulo quod aliter huiusmodi contributiones depromeret, ut absque monasteriorum magno gravamine, congrua proportione ad substantias monasteriorum haec ita disponeret, quod provide et sufficienter rebus praedictis sufficeret. Postquam autem huiusmodi debita communia Ordinis essent persoluta, iterum dictum generale Capitulum summas seu taxas aut astallationes contributionum numeret, quantum expedire iudicaverit ad satisfaciendum aliis expensis communibus Ordinis. Non enim contributiones tamquam census determinati et annui, sed potius sicut symbolum solutionis cuiusdam prandii, vel opus ad quod plures concurrunt, reputentur, ut iuxta expensae quantitatem nunc plus nunc minus persolvatur. Cui quidem mandato apostolico tamquam Ordini summe necessario generale Capitulum anno Domini 1489 parens, habito respectu ad taxas tempore f. r. domini Benedicti Papae XII factas, et ad valores seu statum monasteriorum, prout tunc fuit possibile, moderationem seu taxarum declarationem unanimi omnium consensu fecit, eamque tamquam iustam et sanctam anno nonagesimo, ceterisque annis sequentibus confirmavit, sperans quod si omnes liberaliter quottas suas persolverent, brevi tempore maior pars huiusmodi debitorum absolvi potuisset, et ex consequente huiusmodi taxae proportionaliter statim minuerentur. Quidam vero boni Ordinis zelatores, licet numero pauci respective, taxas illas sibi impositas prompte persolverunt, reliquorum vero plures, propriae opinioni inhaerentes et communem Ordinis statum parum curantes, nonnisi sicut prius, et plures nihil, solvere voluerunt ; et inde graves in diversis mundi partibus adversus Ordinem per huiusmodi contradictores suscitati sunt processus. Quas ob res contributiones valde parum ex tunc emendatae fuerunt, prout clare latius computationes singulis annis per generale Capitulum auditae et approbatae ostendunt. Interim Rmus D. Cisterciensis ea, quae iam diversis annis praeteritis saepius proposuerat, continuans, rursum verbis et scriptis Capitulo generali exposuit nullum, iudicio suo, efficacius superesse remedium, nisi quod in diversis mundi partibus, diversi per generale Capitulum, et non per ipsum, constituantur commissarii cum potestate dictas levandi contributiones cum restis, venientesque ipsi commissarii singulis annis ad Capitulum omnem afferant receptam, simul et computationes, vel saltem mittant designando expresse quid et quantum a quolibet monasterio fuit receptum. Tunc generale Capitulum haec omnia colligens imprimis solvat expensas Capituli generalis, deinde alias communes illius anni ; id autem quod supererit fideliter et proportionabiliter distribuatur ad solvendum debita communia Ordinis, secundum huiusmodi superabundantiae facultatem. Hoc siquidem medio iustitia ministrabitur, et praedictae querelae, contentiones et divisiones inter multas personas Ordinis sopientur. Plures siquidem statum Ordinis ignorantes asserunt, contributiones vel in toto vel pro maiori parte, contra rationem, voluntatibus et usibus domini et domus Cistercii applicari, et ex hoc omnem Ordinis statum in paupertate constitui, Cisterciensibus oppositum constanter firmantibus et dicentibus se et eorum monasterium per innumerabiles de Ordine Cistercium pro suis diversis necessitatibus incessanter visitantes, necnon pro diversis aliis rebus Ordinis, tam in sustentationem maximorum aedificiorum soli usui Capituli generalis servientium, quam alias multipliciter omnino depauperari et incredibiliter damnificari, eosque propterea multas et magnas in victu, vestitu et aliis necessitatibus sufferre et indigentias et paupertates, pro quibus nullam penitus ab Ordine sive de dictis contributionibus, seu quovis alio modo recipiunt recognitionem seu recompensationem, quinimo contributiones, quas dominus Cistercii quandoque recipit fideliter et integraliter Ordini computat, ne unus obolus ex eis ad usum domini vel domus Cistercii applicatur ; et idcirco, ut praefatus dominus Cistercii dicebat, ne Ordo ad irreparabilem tendat ruinam, expedit rerum praemissarum modo praemisso aut alio utiliori, per generale Capitulum ordinando, cognoscere, ut de remedio provideatur opportuno. Praemissis igitur per generale Capitulum matura et profunda deliberatione, tam in praesentia quam in absentia praefati Rmi D. Cistercii, attente consideratis et digestis, ad fructuosum ponendum ordinem in dictis rebus Ordinis, concordi decreto conclusit et sententiavit : moderationem seu taxam supradictam propter causas praedictas per sequens quinquennium adhuc continuari, declarando, quid per libram in Gallia et partibus cisalpinis intelligatur libra turonensis ; in Hispania et Germania floreni cursum habentes, et in aliis regionibus principalis et communior pecia auri, ut ducatus, etc. Ne autem rebelles seu contradictores pro contradictione commodum reportent, declaravit, quod, quicumque a dicto anno octogesimo nono usque in praesens non solverunt dictam taxam, tunc, ut praemittitur, etiam auctoritate apostolica factam, per commissarios Ordinis ad solvendum arreragia seu restas viriliter et indissimulanter, sicut per quinquennium sequens, omnes ad solvendum dictam taxam seu restas cum rationabilibus expensis per Ordinis et Sanctae Sedis censuras compellantur. Dictum insuper generale Capitulum praemissum Rmi D. Cisterciensis consilium utile et necessarium iudicans, declaravit per diversas mundi partes, diversos esse constituendos commissarios, quibus et eorum cuilibet in virtute salutaris obedientiae et sub censuris Ordinis praecipit ut quilibet in limitibus sibi assignatis debitum faciendo, contributiones praedictas iuxta taxas in suis commissionibus astallatas seu declaratas, cum restis seu arreragiis et rationabilibus expensis per se vel deputatos suos regulares vel saeculares, tempore opportuno, levent seu levari faciant et quittantias dent, quas generale Capitulum ex nunc acceptat. Contradictores, seu praemissa solvere nolentes aut differentes, tam abbates, commendatarios, cellerarios, quam bursarios seu receptores, et officiarios dictorum monasteriorum, tam religiosos quam saeculares, per dictas censuras ad solvendum realiter et de facto cum rationabilibus expensis etiam in moneta cursibili compellant. Quod si forsan quispiam oppositum faciens aliquas sententias ecclesiasticas incurrerit, si tandem reatum confitens et debita solvens, absolutionem humiliter requisierit, dat generale Capitulum cuilibet commissario in limitibus suis auctoritatem ac potestatem tales absolvendi, et etiam citandi ad proximum generale Capitulum, quos citandos esse declarare cognoverit cum intimationibus consuetis. Ipsi vero commissarii sub censuris Ordinis tenebuntur singulis annis ad tunc sequens generale Capitulum omnem receptam cum bene declaratis computationibus, ut praemissum est, ad generale Capitulum personaliter afferre, aut legitimo interveniente impedimento, per fidelem nuntium transmittere, et pecunias ipsas in manibus Rmi D. Cistercii fideliter, aut ubi generale Capitulum demandaverit, reponere, fideles computationes, ut praemittitur, de omnibus eidem Capitulo generali offerendo, ut omnia veniant in lucem, et cognitionem personarum Ordinis. Generale itaque Capitulum sufficienter informatum de sufficientia, idoneitate et diligentia domini N. abbatis de N. praemissa omnia et singula sibi in et super monasteriis cum suis quottis seu taxis subscriptis et sub conditionibus superius declaratis committit. Invocato ad praemissa et ea tangentia,… *etc.* Omnibus igitur, *etc.* Datum in Diffinitorio nostro sub appensione sigilli Diffinitorum eiusdem Capituli generalis sub anno, die, mense et loco praedictis. Sequuntur nomina dictorum monasteriorum : de Prulliaco, de Ioyaco, etc. 9.  In commissionibus patriarum remotarum poterit addi haec clausula in fine ante *Invocato* : quod si forsan abbates conquerantur taxas illas non fuisse recte partitas seu divisas iuxta monasteriorum facultates, dat generale Capitulum auctoritatem eidem abbati commissario habendi desuper conferentiam cum tribus aut quatuor de notabilioribus abbatibus suae commissionis, et eorum consilio taxas aliter rationabiliter distribuendi seu partiendi, ita tamen ut totalis summa non diminuatur. Invocato, etc. 10.  In commissione domini Morimundi poterit addi haec clausula in fine ante *Invocato* : Et quia valde difficile esset mittere commissiones ad commissarios in Germania et regnis circumstantibus, nisi per hominem notitiam locorum et personarum habentem, generale Capitulum sciens dominum Morimundi huiusmodi notitiam sufficienter habere, dat sibi auctoritatem dictas commissiones mittendi, necnon recipiendi ea quae forsan per aliquos commissarios super his ad ipsum mittentur, et de receptis quittantias faciendi ; de quibus omnibus tunc proximum generale Capitulum plenius informabit. 11.  In commissione domini de Balerna, poterit et debebit addi clausula visitationis et reformationis alibi notata. 12.  Generale Capitulum attentis gravissimis debitis et aliis innumeris oneribus necessario per Ordinem supportandis ipsum rationabiliter moventibus, taxam novissime singulis Ordinis monasteriis astallatam abhinc usque ad quinquennium immediate sequens astallat et continuat, praecipiendo omnibus et singulis commissariis per ipsum Ordinem institutis et instituendis, ut abbates, priores, bursarios, yconomos et monasteriorum rectores, commendatarios et officiarios per censuras in *Benedictina* et aliis apostolicis privilegiis contentas, ac per omnes iuris et iustitiae vias, ad veram et integram praedictae taxae solutionem indilate et viriliter per singulos annos compellant dicto termino durante, fideles computationes de omnibus et singulis iuxta suarum commissionum tenorem et taxam, ac de non solutis causam ad veritatem generali Capitulo reddendo ; invocato ad praemissa… *etc.* ac a viginti annis suas et monasteriorum suorum, sive de quibus habent rationem seu regimen vel commendam, quittantias fideles demonstrent, de quibus praedicti commissarii fidem faciant, aut dupla reportent, ne diutius Ordo talia sustineat incommoda, sciatque Capitulum ipsum, si contributiones ipsae fuerint ab illis annis aut citra solutae, et ad ipsius Ordinis utilitatem applicatae ; praesentis diffinitionis exactam diligentiam et executionem abbati de Bonavalle, Pictaviensis dioecesis, Ordinis commissario, iuxta commissionem sibi datam, et taxas monasteriorum infra dictum mandatum contentas, committendo. 13.  Capitulum generale Ordinis necessariis et dispositionibus utriusque status sedule semper intendere volens, et per ipsius Ordinis patres in meliori et ampliori numero cuncta tractari, determinari et diffiniri, quemadmodum sanctiones sacrae, apostolica privilegia et antiqua statuta indefesse praecipiunt, anno proxime lapso ordinavit et diffinivit omnes abbates ad praesens Capitulum personaliter per commissarios Ordinis ipsius, aut ab eis deputatos citari et conveniri, sub poena solutionis duplicis contributionis ; et quia multi etiam sufficienter citati non comparuerunt, nec suas excusationes miserunt, idem generale Capitulum omnes praedictos abbates qui citati minime venerunt, contumaces et Capitulo praedicto inobedientes, per praesentis diffinitionis tenorem pronuntiat et declarat, omnibus et singulis commissariis, cuilibet in suis terminis districte praecipiendo et super praedictos absentes contumaces et inobedientes praedictas contributiones duplices levent, recuperent et exigant, in plenaria Ordinis potestate, et sub eisdem censuris et coercitionibus, quibus ipsae contributiones levantur, fideles computationes, quemadmodum de principalibus reddendo. 14.  Ad praesentis generalis Capituli non sine moeroris acerbitate devenit, quod licet iam dudum pro reformatione locorum et personarum regularium sacri Ordinis in partibus et regnis Castellae, Legionis, Arragoniae, Valentiae, Navarrae, Galetiae, Portugalliae, principatu Cathaloniae et reliquis Hispaniarum terris et dominiis ubilibet constitutis et existentibus, solers ipsius Capituli providentia, plures graves, providos ac discretos, et sacrae religionis zelatores miserit et constituerit visitatores et reformatores, qui super sibi commissis licet exactam fecerint diligentiam, nihilominus tamen propter multiplicem locorum et personarum a moribus Ordinis difformitatem, necnon religionis et honestatis omnimodam pene suppressionem, necdum ad plenum omnia reparare, et ad perfectae reformationis statum reducere potuerunt, sed multa adhuc tam in facto particulari certorum locorum et personarum in dictis regnis et dominiis existentium, quam etiam ad ea quae generale Ordinis bonum, unitatem et integritatem ipsius concernunt, restant instauranda, corrigenda et emendanda ; unde fit ut necdum serenissimorum regis et reginae Castellae, ceterorumque dominorum devotae essent petitiones et instantiae dudum super reformatione dicti Ordinis praefato generali Capitulo porrectae et praesentatae, sed validius et crebrius ad huiusmodi reformationem viriliter instant per certos apostolicos commissarios, episcopos, aliosque saeculares aut religiosos alterius Ordinis, monasteria et loca praedicta visitari procurantes in iacturam et gravamen non modicum auctoritatis et iurisdictionis dicti Ordinis, quo fit ut non solum iam dicti Ordinis auctoritas, iurisdictio et potestas multipliciter minuatur, vilipendatur et enervatur ; quinimo varia schismata, divisiones, novitates et sectae inducantur, instantibus praedictis visitatoribus extraneis, qui contra Ordinis ipsius formam abbates triennales efficere nituntur. Quos certis ex causis, pactis et conditionibus, in suo modo faciendi usque huc idem Capitulum toleravit, licet ipsa pacta praeterierint, nec tenuerint, imo suis praesumptis novitatibus alia monasteria sibi adunari moliuntur. Praesens igitur generale Capitulum super his omnibus et aliis cupiens, plenius informari, abbati de Populeto, dicti Ordinis commissario, committit et mandat ut super huiusmodi rumoribus, praesertim super illos de Monte Syon, et ea quae attentaverunt et praevaricati sunt, se diligenter informet, informationemque veram et in bona forma, cui fides merito adhibenda sit, proximo generali Capitulo mittat. Quod ut super omnibus monasteriis et eorum conversationibus ac moribus ac imposterum dirigendis et emendandis sedulius et verius possit informari, idem generale Capitulum eidem facultatem et auctoritatem confert, ut in certo et convenienti loco Ordinis regulato semel dumtaxat hoc anno possit et valeat congregare omnes et singulos dicti Ordinis abbates, priores et religiosos, aut tot et quales noverit esse vocandos, qui sanctis collalationibus [collationibus] habitis et collatis, possint super huiusmodi difformationibus, novitatibus, transgressionibus, ac de remediis opportunis informari, et quae in his et aliis occurrentibus et melius noverint sub sigillis eorum ad dictum proximum generale Capitulum transferre fideliter non omittant. Quod si expediens aut necesse viderint dictus abbas Populeti et quos secum habere voluerit, cum litteris dicti Capituli generalis ad serenissimos regem et reginam, et illustrissimum principem mature pro praemissorum directione et emendatione accedant, et vota Ordinis efficiant, dans idem generale Capitulum interim et donec praemissa fiant, et Capitulo proximo referantur, auctoritatem, facultatem et plenum posse visitandi et reformandi omnia et singula Ordinis praedicti utriusque sexus monasteria, commissione in forma Ordinis sibi transmissa, in plenaria dicti Ordinis et Capituli generalis potestate. 15.  Generale Capitulum graviter ferens nonnullos, imo multos, Ordinis fratres ad Capitulum singulis annis absque licentia suorum abbatum, sine cucullis et decenti habitu venientes per civitates et villas discurrere, et per saeculum vagari, in ipsius Ordinis iacturam, dedecus et ignominiam. Qui, habitu, tonsura et moribus Deo et suae professioni mentientes, Ordinem ipsum denigrant et infamant ; quibus obviare et de remediis opportunis providere volens, idem Capitulum statuit, ordinat ac districte praecipit et diffinit, quod nulli deinceps ad praedictum generale Capitulum, nisi de licentia suorum abbatum et cum habitu decenti, videlicet cuculla, tonsuris et aliis omnibus iuxta Ordinis formam, audeant accedere ; ordinando et nihilominus praecipiendo priori et cellerario Cistercii, quatinus singulis annis scrutinium apud Cistercium faciant, et quos non licentiatos et habitu decenti tonsuramque non ferre noverint, Diffinitoribus Capituli ad veritatem nuntient et scriptis declarent, ut tamquam diffinitionis, ordinationis et praecepti Ordinis et generalis Capituli contemptores et inobedientes districtius puniantur. Praecipiens idem Capitulum singulis commissariis praedictorum Capituli et Ordinis, ut una cum suis commissionibus praesentem diffinitionem habeant, ut visitantes aut contributiones per se vel per suos recipientes deferant, et in singulis monasteriis suorum terminorum pronuntient, declarent ac praecipiant ne quavis occasione excusatio crassa praetendatur. 16.  Nos frater Ioannes, abbas Cistercii, in Cabilonensi dioecesi, ceterique Diffinitores, *etc.* Notum facimus, *etc.*, anno 1497. Gravem promotoris causarum Ordinis querimoniam suscepit generale Capitulum, per quam dicebat quod, per generale Capitulum ac Diffinitores eiusdem, tam ab antiquo quam a paucis retroactis et recentibus annis, saepius et vicibus iteratis ad multorum pseudo monachorum et aliorum detestabiles abusus reprimendos et coercendos fuit prohibitum, et sub excommunicationis latae sententiae poenis ac aliis Ordinis censuris expressis vetitum, omnibus et singulis abbatibus et regularibus personis Ordinis, ne quascumque pecuniarum summas contributionum, subsidiorum, reddituum vel aliorum Ordinis praemissi denariorum, absque speciali et expressa generalis Capituli vel Rmi D. Cisterciensis licentia, ordinatione et expressa in scriptis commissione, una cum quottis monasteriorum, etiam si praetendant aliquas pecuniarum summas sibi per Ordinem quovismodo deberi, audeant exigere et levare. Nihilominus tamen quidam frater Martinus dictus de Eurmio, dicens et asserens se religiosum et professum monasterii Claraevallis ab anno citra, ausu temerario, nulla praedicti Capituli generalis aut Rmi D. Cisterciensis habita licentia, ordinatione seu commissione, contra Ordinis praecepta, diffinitiones et statuta praesumpserit per Franciam et alias provincias multas pecuniarum summas de praemissis contributionibus exigere et levare, ac inde tales quales quittantias facere, in quibus se dicit fuisse et esse ad hoc commissum, ordinatum et deputatum a quodam innominato et indeterminato abbate Claraevallis, prout de his dictum generale Capitulum sufficienter informavit, multa monasteria et Ordinis regulares personas turbando et scandalizando, iustitiae remedium instantius requirendo, praesertim ne futuris temporibus tales abusus impune in Ordine committantur, hinc est quod generale Capitulum iustitiae remedium talibus abusibus apponere cupiens, matura deliberatione habita, declaravit et tenore praesentium declarat dictum fratrem Martinum et omnes fautores eius, agentes et consentientes, etiam si sit frater Petrus de Vireyo nuper abbas Claraevallis, tamquam temerarios et praesumptuosos, ac ordinationum, diffinitionum et statutorum Ordinis praedicti transgressores, excommunicationis latae sententiae poenam ac aliarum censurarum Ordinis poenas propter praemissa incurrisse, et de facto fuisse et esse excommunicatos. Mandando et committendo omnibus et singulis commissariis Ordinis, necnon universis et singulis regularibus personis in sacro sacerdotali ordine constitutos, ac omnibus *et* singulis presbyteris et notariis publicis, quatinus *praedictum* fratrem Martinum ac omnes huiusmodi praesumptuosos et attentatores, agentes et consentientes auctoritatibus praemissis excommunicatos, publice et in valvis ecclesiarum, verbo et scripto, pronuntient et declarent, ut ceteris cedat in exemplum, ne quis imposterum talia ausu temerario audeat attentare, de omnibus quae super his fuerint facta proximum generale Capitulum informando. Datum in Diffinitorio nostro Cisterciensi sub appensione sigilli Diffinitorum eiusdem Capituli generalis, sub anno, die, mense et loco praedictis. 17.  Quia propter multiplicitatem, varietatem et difficultatem diversorum negotiorum ad praesens generale Capitulum deportatorum, quae matura deliberatione ac temporis spatio maiori indigent, idem generale Capitulum ipsa et alia, quae in hoc praesenti Capitulo non potuerunt terminari et diffiniri, Divione per R. in Christo P. D. abbatem Cisterciensem, s. th. pr., et quos ex dominis Diffinitoribus secum advocare voluerit, eadem auctoritate qua apud Cistercium terminarentur et diffinirentur, remittit terminanda et diffinienda, in plenaria Ordinis et eiusdem Capituli generalis potestate. 18.  Generale Capitulum etc. Multis et variis necessitatibus Ordinis praesens generale Capitulum succurrere cupiens, et videns hoc fieri non posse, nisi per diligentem collectam contributionum iuxta taxam seu moderationem auctoritate et mandato Summi Pontificis anno 90° in generali Capitulo factam et annis sequentibus corroboratam et confirmatam, saltem usque ad quinquennium immediate sequens iuxta diffinitionem hoc anno in dicto Capitulo factam praesertim pro solutione debitorum Ordinis, committit abbati de Loco Dei Ruthenensi, necnon fratri Ioanni de Besseyria eiusdem monasterii professo et priori, in sacra pagina baccalario formato, dans eis et cuilibet eorum per se et in solidum potestatem et auctoritatem petendi, exigendi, levandi et recipiendi ab abbatibus, commendatariis, ceterisque officiariis monasteriorum subscriptorum quottas seu taxas inferius subscriptas cum arreragiis a 12 annis immediate praeteritis, et de receptis bonas quittantias dandi. Contradictores vero, si qui fuerint, aut solvere renuentes vel differentes, iuxta apostolica mandata et privilegia, ad solvendum cum rationabilibus expensis per omnes iuris et iustitiae vias compellendi ; et generaliter faciendi in praemissis et ea tangentibus per se et per deputatos suos omnia et singula quae boni et legitimi commissarii agere et facere possunt et debent. Invocato etc., Omnibus, *etc., Datum, etc.* [DIFFINITIONES] SPECIALES 19.  Generale Capitulum Ordinis Cisterciensis : Notum facimus universis quod in eodem generali Capitulo die 14 mensis septembris anno Domini 1497, apud Cistercium, in Cabilonensi dioecesi, celebrato, facta fuit quaedam diffinitio cuius tenor sequitur et est talis : Exposuit procurator monasterii Cistercii ipsum monasterium et bona ipsius dudum fuisse obligata monasterio Sancti Germani de Pratis prope Parisios, Ordinis Sancti Benedicti, in summa 400 libr. paris., quae valent. 500 libr. turon. annui redditus seu annuae pensionis, occasione prioratus de Gilleyo tunc uniti eidem monasterio Cistercii perpetuo per Sedem apostolicam, donec et quousque Cistercienses assignassent dictis de Sancto Germano locum seu loca, civitati Parisiensi vicinum seu vicina, ex quorum fructibus ipsi de Sancto Germano similem summam annis singulis recipere potuissent seu possent. Quod quidem onus, attenta incredibili diminutione valoris dicti prioratus, erat gravissimum et omnino insupportabile monasterio Cistercii, verisimiliterque multis videbatur imposterum fore causam desolationis praefati monasterii Cistercii. Idcirco Cistercienses redemptioni huiusmodi redditus et liberationi monasterii sui a tanto onere intendere deliberantes, obtinuerunt a christianissimo domino rege Franciae licentiam acquirendi circa Parisios huiusmodi locum seu loca ad dandum praefatis de Sancto Germano, et desuper cum magnis expensis suum obtinuerunt admortissamentum [admortisamentum], deinde acquisitioni terrarum operam dederunt. Et quia circa Parisios omnia sunt a potentissimis viris possessa, vix ad sufficientiam inveniri poterant loca huiusmodi. Idcirco consilio amicorum Cistercii consultum fuerat, quod duo prioratus, videlicet de Gratia Nostrae Dominae et de Curia Nostrae Dominae, qui olim fuerant monasteria monialium Cistercio immediate subiecta, Cistercio unirentur et perpetuo incorporarentur ; fuerant enim per guerras et per inordinatum regimen monialium adeo desolata, et bonis omnibus spoliata, ut in illorum quolibet a multis annis vix unus monachus vivere posset, ad finem quod Cistercienses de prioratibus ipsis ad fines praedictos in toto vel in parte se adiuvare possent, illos dando illis de Sancto Germano, sicut et alia haereditagia per eos acquisita, ob hoc tam auctoritate Ordinis, quam Summi Pontificis prioratus ipsi fuerunt uniti perpetuo monasterio Cistercii, et per multos annos de ipsis pacifice usi sunt, ipsos per suos religiosos gubernando. Addebat quoque praelibatus procurator, quod Cistercienses huius negotii expeditionem procurantes post multas acquisitiones, ipsarumque meliorationes taliter sollicitaverunt dominos officiarios regios in camera computorum primo, deinde in venerabili curia Parlamenti Parisiensis, quod illi de Sancto Germano fuerunt condemnati recipere dictas acquisitiones factas per Cistercienses in diminutionem dictae summae 500 libr. annui redditus pro summa 336 libr. 8 scut. par. quae valent 420 libr. 10 scut. turon. Ita ut quotiescumque Cistercienses ipsis assignaverint residuum, sicilicet [scilicet] 63 libr. 12 scut. parv. valentes 79 libr. 10 scut. turon., ipsi de Sancto Germano tenentur illos recipere et Cistercium perpetuo manebit apud eos quittum et liberum de dicta summa. Verum quoniam domini de camera computorum, iuxta relationem dominorum commissariorum suorum, existimaverunt dictas acquisitiones non valere minus de 500 libr. turon., ipsas iuxta dictum admortisamentum adlocaverunt pro dicta summa 500 libr. turon. et in hoc dictum admortisamentum apud eos videtur fuisse completum, domini vero de Parlamento post longas informationes fatas per dominos suos commissarios non aestimaverunt dictas acquisitiones nisi ad valorem … (*locus vacuus*)  ratione cuius Cistercienses coguntur summam alibi invenire, quae si non fuerit admortisata, necesse erit novum admortisamentum impetrare. Et quia diebus istis impetrationes huiusmodi admortisamentorum apud regiam maiestatem reputantur multum difficiles et quasi impossibiles, non videtur medium pro nunc apertum pro confirmatione huius sanctissimi operis, nisi iuvando de dictis prioratibus, qui omnino irreparabiles ad statum abbatialem videntur, et sic sunt inutiles Ordini, instantius rogando ut generale Capitulum propter causas superius datas, in plenaria Ordinis potestate consentire, imo ordinare vellet ut Cistercienses pro consummatione huius sancti operis, quod non solum Cistercii sed etiam totius Ordinis utilitatem simul et honorem concernit, de dictis prioratibus apud illos de Sancto Germano iuvare, et eos in toto vel in parte ad opus praedictum praefato monasterio Sancti Germani vel aliis prout opportunum videbitur perpetuo tradere seu transferre, et dicto monasterio Sancti Germani perpetuo unire facere possint et valeant quitte et libere, absque cuiuscumque contradictione. Super qua petitione generale Capitulum, post maturam deliberationem, eam iustam et sanctam reputans ipsam annuit, concessit et laudavit, dans tenore praesentium domino Cistercii et conventui potestatem et facultatem per se vel per deputatos suos transferendi dictos prioratus vel partes eorum tam illis de Sancto Germano ad opus praedictum, quam aliis prout opportunum viderint, magnam Ordinis existimans libertatem, si Cistercium, pia mater sacrae religionis nostrae, a tanto iugo onus servitutis liberari possit, praemissa omnia in plenaria Ordinis potestate. Datum, etc. 20.  Frater Ioannes, etc. ceterique Diffinitores, etc. facta fuit, etc. Generale Capitulum desiderans universa Ordinis agenda in pace et iustitia tractari, ut in sancto Dei servitio animae salventur declarat Rmum D. Cisterciensem, ipsumque monasterium Cistercii non teneri aut obligari ad solutionem summarum pecuniae pro quibus dominus Petrus de Vireyo, nuper abbas monasterii Claraevallis, aut alii quicumque cum eo, traxit in causam seu processum in curia Parlamenti Parisiensis praefatum dominum Cisterciensem, sed rem istam ad Ordinem universum spectare, prout sufficienter apparuit dominis Diffinitoribus per lecturam placitati et aliarum partium dicti processus, tam ratione cuiusdam concordi facti tempore Capituli generalis anno 1496 inter praefaum [praefatum] dominum Petrum ex una, et praedictum Rmum D. Cistercii, necnon dominum Firmitatis et quosdam alios patres Ordinis ex altera, non quidem pro eorum facto in particulari, sed solum pro et nomine Ordinis in communi, apud Divionem passato, quam alias. Ne tamen materia huiusmodi processus indeterminata maneat aut confusa, praesens generale Capitulum committendo dat auctoritatem, potestatem et mandatum speciale dominis abbatibus de Firmitate, de Prulliaco et de Caroliloco, s. th. pr., et duobus eorum, visitandi computationes et receptas factas tam ex tunc quam antea per praefatum dominum Petrum aut alium seu alios sua ordinatione de contributionibus Ordinis. Et si invenerint ipsum tantum recepisse quantum viderint Ordinem sibi debere, et ipsum dominum Petrum per dictum processum legitime petere, gratiose et rationabiliter faciant dictum processum omnino, ut iustum est, cessare. Si autem invenerint ipsum non tantum ex dictis contributionibus recepisse quantum viderint sibi aut monasterio Claraevallis rationabiliter ratione dicti processus per Ordinem deberi, de resta quae supererit rationem sibi faciant super receptis dictarum contributionum, tam per dictum dominum de Firmitate, quam per alios Ordinis commissarios de dictis contributionibus faciendum ; nec se arrestent seu occupent contra dictum dominum Cistercii sub colore quod ea quae dictus de Claravalle per dictum processum petit in computationibus Ordinis fuerunt computata seu comprehensa, et forte per dictum dominum Cisterciensem signata, quia etsi ita sit, verumtamen nunquam fuit intentio Capituli generalis dominum aut domum Cistercii ad solutionem huiusmodi debitorum obligari, saltem donec et quousque Ordo eisdem domino et domui Cistercii, summas illas realiter et de facto persolverint, et solvendum illis de Claravalle et aliis quibus Ordo tenetur, prout in alia diffinitione plenius declaratur. Verum quia necdum per Ordinem hoc fieri potuit, idcirco iniustum iudicat generale Capitulum dominum aut domum Cistercii propter hoc inquietari, vultque praefatum dominum Cistercii et eius domum super his indemnes manere, sicut iustitia exigente fieri debet. His ita per dominos dictos abbates commissarios factis, districtius praecipit universis commissariis et collectoribus dictarum contributionum, quatinus summas per dictos commissarios ad opus praedictum ab eis requirendas indilate solvant seu tradant, ut omnia facta Ordinis in pace et iustitia tractentur, et processus ipse sopiatur. Datum, etc. 21.  Generale Capitulum Ordinis, etc., sicut in aliis. Exposuerunt audientiae Capituli generalis promotor causarum Ordinis et procurator monasterii Cistercii, Rmum D. Ioannem abbatem Cistercii, s. th. pr., ardentissimum fuisse zelatorem sanctae reformationis…, ponetur in hoc registro post diffinitionem sequentem de verbo ad verbum. Generale Capitulum Ordinis Cisterciensis, universis praesentes litteras inspecturis. Notum facimus quod in eodem generali Capitulo die 14 mensis septembris, etc. ut supra. Quia venerabilis pater dominus Petrus de Vireyo, s. th. pr., nuper abbas monasterii Claravaellis [Claraevallis], eiusdem Ordinis, Lingonensis dioecesis, aut alias se pro ipso abbate dicti monasterii se gerens, non tamen se nominans nomine proprio, traxit in causam seu litem et processum R. P. N. D. abbatem Cistercii in suprema curia Parlamenti Parisiensis occasione et ad causam quarumdam pecuniarum quas praetendit sibi et praedicto monasterio Claraevallis deberi per Ordinem nostrum, prout latius patet per placitatum sui dicti processus ; hinc est quod dictum generale Capitulum per inspectionem dicti placitati necnon computationum communium Ordinis, ac etiam praefati senioris abbatis Claraevallis suarumque quittantiarum sufficienter fuit informatum, quod huiusmodi processus non procedit seu processit occasione quorumcumque debitorum particularium monasterii aut domus Cistercii, sed solum occasione et ob causam nonnullorum debitorum, quae illi de Claravalle praetendunt sibi deberi ratione rerum communium Ordinis, ut puta, propter certa quaedam arreragia 300 libr. turon. annuae pensionis, quas dicunt se habere super contributionibus Ordinis, necnon propter certas restas computationum dicti senioris abbatis, per quas praetendunt alias summas sibi deberi per Ordinem, ac etiam quarumdam scedularum, praesens generale Capitulum sufficienter informatum, quod res istae sint, res communes Ordinis et non particulares domus aut domini Cistercii, non obstante quod ipse dominus Cistercii tamquam primus et caput Ordinis computationes seu scedulas praemissas, iuxta morem hactenus observatum, signaverit manu propria pro Ordine et non pro se aut pro Cistercio, declarat idem generale Capitulum conformiter ad declarationem anno praeterito super materiis istis per generale Capitulum factam, et quam ipsum praesens generale Capitulum confirmavit et approbavit, quod neque domus neque praefatus dominus Cistercii ad solutionem huiusmodi debitorum tenentur, seu obligantur, declarat etiam quod non intendit domum aut dominum Cistercii propter huiusmodi debita quomodolibet deberi aut posse inquietari, sive per dictum processum sive alio quovismodo ad solutionem huiusmodi debitorum. Declarat insuper quod neque dictus senior abbas Claraevallis, neque alius quicumque potuit aut debuit occasione dictorum debitorum communium Ordinis praefatum dominum Cistercii per dictum processum aut alio quovismodo inquietare, sed si aliquid sibi debitum esse praetenderet, actionem suam contra dictum Capitulum aut Ordinem universum, et non contra dictum dominum Cistercii causam formare seu attentare debuisset. Declarat insuper multa esse videnda et examinanda in et super computationibus praefati senioris abbatis de rebus communibus Ordinis tam in contributionibus, subsidiis charitativis, quam in aliis multis, super quibus magna adhibenda est discretio et diligentia, ut veritas cognoscatur, et partibus iustitia charitative ministretur, quam etiam circa computationes communes Ordinis, administrationem dicti senioris abbatis concernentes. Et idcirco declarat idem generale Capitulum praefatos dominum et domum Cistercii super rebus istis indemnes debere esse expensis communibus Ordinis, quia iniustum esset, eos pro tantis obsequiis seu potius servitiis, quae dominus Cistercii incessanter expensis propriis Ordini administrat, damna talia reportare. Et idcirco, ut res istae rationabiliter dirigantur, praesens generale Capitulum pro rationabili decisione causae istius creat, constituit et ordinat, sicut hactenus constituit, creavit et ordinavit suos et indubitatos procuratores magistrum Ioannem Couraud,… (*locus vacuus*). Quibus et eorum cuilibet tenore praesentium dat auctoritatem, potestatem et mandatum speciale assumendi nomine Ordinis dictum processum et quoslibet alios processus in materiis supradictis, ubicumque forte pendeat, seu imposterum alios moveri continget, et de ipso aut de ipsis expensis communibus Ordinis praefatum dominum Cistercii liberet seu exoneret. Si vero propter stylum curiarum, aut quacumque alia ex causa dictus procurator Ordinis non reciperetur loco domini Cistercii, saltem se adiungendi et causam istam seu processus usque ad finalem determinationem seu sententiam et executionem expensis communibus Ordinis prosequendi. Quod si forsan dictus procurator videret expedire componere cum dictis de Claravalle in aliqua pecuniarum summa occasione dicti processus, dictus procurator rem ex integro domino de Firmitate communicabit, qui vocatis aliquibus abbatibus Ordinis compositionem ipsam faciet, et per commissarios Ordinis ad receptionem contributionum deputatos, cum consilio dictorum abbatum, compositionem huiusmodi, necnon expensas occasione dicti processus necessarias de pecuniis dictarum contributionum persolvet, aut persolvi faciat, reddendo ab huiusmodi causa seu processu, et ab eis dependentibus, dominum et domum Cistercii ex integro indemnes. Libere enim dominus Cistercii proposuit in dicto generali Capitulo, quod si reperiatur quascumque pecuniarum summas pro monasteri Claraevallis fuisse in computationibus Ordinis computatas, et non fuisse dicto monasterio Claraevallis solutas, libenter velle solvere, ut iuris fuerit et rationis, dictis de Claravalle, dummodo summas illas in dictis computationibus computatas Ordo sibi persolvat. Sed si Ordo eidem domino Cistercii non solvat, si dicti commissarii, ut praemissum est, ipsis de Claravalle persolvant, totum hoc quod sic persolutum fuerit eis et inventum fuisse computatum in dictis computationibus, detrahatur seu diminuatur de summa restarum in quibus Ordo per dictas computationes tenetur domino et domui Cistercii. Nimis enim iniustum esset, velle quod debita huiusmodi pro pensionibus et aliis, quae Ordo debet, aliis computentur et non solvantur domino Cistercii, sed debeantur, et nihilominus quod ipse teneretur ad solvendum dictis de Claravalle vel aliis manualiter pro Ordine ea quae Ordo debet et non sibi solvit. Similiter quod ea quae Ordo debet dictis de Claravalle aut aliis quibuscumque persolvantur, et quod ea monasterio Cistercii per Ordinem debentur proportionaliter non solvantur. Exigit enim rationis et iustitiae ordo, ut de pecuniis communibus Ordinis, quae sunt contributiones et earum arreragia in primis solvantur expensae quae fiunt in Capitulo generali, et per totum annum in prosecutionibus causarum Ordinis, deinde collegiis provideatur, deinde, si quid superest, creditoribus et his quibus Ordo tenetur proportionaliter et pro rata distribuatur, tam monasterio Cistercii quam aliis, sed a rectitudine aequitatis deviaret, quod alii quibus Ordo tenetur solutionem recipiant et Cistercium nihil, sed quod maius est debita Ordinis adversus Cistercium continue augeantur. Mandat insuper districtius generale Capitulum commissariis ad receptionem contributionum deputatis, ut super receptis suis distribuant pecunias ad praemissa circa dictum processum seu compositionem, iuxta praefati abbatis Firmitatis, et aliorum patrum quos vocaverit, discretionem distribuant, et in eorum computationibus per generale Capitulum defalcabuntur. Invocato, etc. Datum in Diffinitorio nostro, etc. ut supra. 22.  Generale Capitulum, etc. ut in aliis. Exposuerunt audientiae Capituli generalis promotor causarum Ordinis et procurator monasterii Cistercii R. D. Ioannem abbatem Cistercii, s. th. pr., ardentissimum fuisse zelatorem sanctae reformationis omnium locorum et personarum Ordinis ubicumque existentium, et infatigabilibus laboribus ad hoc in diversis mundi provinciis desudasse, iuxta expressum S. D. N. Summi Pontificis mandatum, celeberrimumque christianissimi D. N. regis desiderium. Ut autem non minus in monasteriis et personis iuxta et prope monasterium Cistercii situatis, quam in remotioribus proficeret, studii sui curam ad hoc convertit, non cessans abbates, abbatissas, monachos et moniales pro viribus ad hoc inducere, et multos delinquentes se ad observantiam seu honestam religiositatem convertere nolentes, iuxta Ordinis statuta increpare et punire, ut omnibus circumstantibus notorium est. Inter ceteras vero Ordinis personas invenit sororem Catherinam dictam Trotedan, abbatissam monasterii de Tardo multum in multis defectuosam, nimiumque voluptuosam et incontinentem, etiam usque ad puerperium notorium, aut etiam puerperia omnibus manifesta, in gravem *Summi* Dei offensam, populi christiani scandalum, et totius Ordinis dedecus et opprobrium. Quamobrem saepius verbis et litteris, necnon crebra lectura suae salutaris chartae visitationis in eodem monasterio relictae, ipsam ut se emendare curaret, studiose monuit. Cumque nihil ipsa emendare voluisset, plures domini nobiles, et clari dictae sororis Catherinae consanguinei, abominationes istas pro sui animi generositate diutius ferre non valentes, frequentius dictum dominum Cistercii sollicitabant, ut de remedio provideret, constanter allegantes, quod iuxta Ordinis statuta et diffinitiones abbates et abbatissae taliter et tam inhoneste conversantes deponi debent, et alii seu aliae utiliores institui, protestantes quod nisi sua ordinaria iurisdictione, cui dictum monasterium de Tardo immediate subiicitur, provideret, per superiorem iurisdictionem provisionem requirerent, in non parvum Ordinis dedecus, et praesertim dicti domini Cistercii. Protestabantur insuper, quod si dictus dominus Cistercii provisionem debitam in dicto monasterio apponeret, et abbatissam reformatam cum conventu reformato ibidem introduceret, monasterium ipsum sumptibus propriis bonis muris clauderent, et possibiles favores eis exhiberent ad parandum ibidem locum sanctum et tutum, in quo deinceps sub sancta reformatione filias, neptes et consanguineas collocare possent. Anno itaque 1496, cum rumor pessimus de puerperio dictae abbatissae patriam istam non tam occuparet quam inficeret, et praefatus dominus Cistercii instantia dictorum dominorum ad providendum, ut dictum est, stimularetur, factis confrontationibus, non solum per se, verum etiam per venerabilem et religiosum patrem dominum abbatem de Boneffia, virum utique reformatum et probum, tam propter causas praedictas, quam ad tollendum opprobrium Ordinis, se ad dictum monasterium de Tardo personaliter transportavit, quem nobilis et potens dominus Anthonius de Baissey, miles auratus et ballivus Divionensis, dictae abbatissae avunculus comitatus est, et rursum renovata informatione super inhonesto regimine dictae abbatissae, et invento quod per eam monasterium non solum infamabatur, sed etiam destruebatur, tandem omnibus in capitulo congregatis, sententiam depositionis adversus dictam sororem Catherinam abbatissam protulit, et monasterium tunc vacare declaravit. Inter haec autem dicta soror Catherina a suis amatoribus prius edocta ut correctionis virgam evaderet, ut iustitiae officium illuderet, et ut voluptates solitas continuaret, cuiusdam frivolae appellationis vocem emisisse fertur. Ne autem praesentia sua in eodem monasterio continuationis huiusmodi voluptatum fomitem seu occasionem praeberet, cum adhuc iuvenis esset, post multam deliberationem, ordinatum est, quod ad vitandum huiusmodi occasiones, et ad dandum sibi materiam addiscendi aliquid de forma Ordinis, mitteretur ad monasterium sanctum et reformatum de Marchia, sicut et pro honore Ordinis, et pro decore nobilis sobolis honeste factum est, sub praetextis tamen quod nullatenus de dicto monasterio de Marchia sub poena inobedientiae, excommunicationis, fugitivarum et inhabilitatis, nisi de expressa domini Cistercii licentia aut Capituli generalis exire praesumeret. Nihilominus multorum relatu acceperant dictam sororem Catherinam superius narrata praecepta contemnendo, et obedientiae bonum transgrediendo absque domini Cistercii aut Capituli generalis mandato seu consensu speciali, de dicto monasterio de Marchia exire et per diversa mundi loca vagari praesumpserat, licet autem, ut dicti promotor et procurator subiungebant, non sit consuetum sicut nec necessarium facta Rmi D. Cistercii per generale Capitulum confirmari, verumtamen propter certas rationabiles causas requirebant dictam depositionem confirmari cum clausulis opportunis, et dictam sororem Catherinam inobedientem, excommunicatam, fugitivam et inhabilem declarari. Super quibus generale Capitulum sufficienter de praemissis informatum, ac de recta iustitia domini Cistercii in iudiciis suis multiplici experientia edoctum, depositionem praemissam dictae sororis Catherinae Trotedan, tamquam bene meritam, iustam et canonicam laudavit, approbavit et confirmavit, tenoreque praesentium laudat, approbat et confirmat, supplendo defectus, si qui forsan quomodolibet in processu huiusmodi intervenerunt. Iudicat insuper et declarat generale Capitulum dictam verbalem et frivolam appellationem, utpote contra iuris regulam, necnon contra statuta, diffinitiones et laudabiles Ordinis consuetudines factam, sed nec relevatam seu executatam vel intimatam, nullam penitus esse, sed irritam, et idcirco nullum ad eam respectum haberi debere. Et insuper quod si dicta soror Catherina contra praecepta superius narrata, ut praemittitur, de dicto monasterio de Marchia exiverit, eam inobedientem, excommunicatam, fugitivam et irregularem iudicat et pronuntiat, committendo et praecipiendo omnibus et singulis abbatibus et regularibus personis Ordinis, maxime in sacerdotali ordine constitutis, quatinus eam inobedientem, excommunicatam, fugitivam et inhabilem ubique verbis et scriptis publice publicent et denuntient. Datum, etc. 23.  Generale Capitulum, etc. Cum R. P. N. dominus Cisterciensis plenaria Ordinis et Capituli generalis auctoritate fungatur, non solent ea quae per ipsum in rebus Ordinis fiunt, per generale Capitulum laudari, examinari seu confirmari, nam est omnium nostrum pater, superior et regula. Verumtamen quia promotio sororis Ioannae de la Faye, professae sacri monasterii monialium de Molesia, quorumdam suggestione, in quaestionem seu contrarietatem praeparari videtur, instantius dicta soror Ioanna dicti monasterii de Tardo amicorum medio pro maiori et ampliori securitate requisivit, dictam suam promotionem per generale Capitulum roborari et confirmari. Et quia dictum generale Capitulum invenit dictam promotionem iustam et canonicam, iusteque et canonice fuisse factam, cui praesens diffinitio annectitur, ipsam laudat, approbat et confirmat supplendo, etc. Datum, etc. 24.  Praesens generale Capitulum de zelo, prudentia, multiplicique experientia venerabilis abbatis de Loco Dei Ruthenensi, commissionem, cuius copiae praesens diffinitio annectitur, secundum omnes sui clausulas continuat et corroborat in omni suo vigore, per immediatum sequens quinquennium. Datum, etc. 25.  Generale Capitulum cum abbate monasterii Beatae Mariae de Uterina Valle benigne dispensat, maxime propter discrimina et longitudinem viarum, ut hinc ad quinquennium immediate sequens a comparitione Capituli generalis excusetur ; quodque infra tempus illud possit omnes utriusque sexus regulares personas sibi subiectas ab omnibus casibus Capitulo generali reservatis, in quantum necesse viderit, absolvere et cum eis misericorditer dispensare. COMMISSIONES 26.  Relatu multorum sacrae theologiae professorum necnon baccalariorum et aliorum studentium in collegio nostro Sancti Bernardi, Parisiis, praesens generale Capitulum de religiosis moribus, sufficientia, honestate, necnon litterarum tam humanarum quam divinarum fratris Guidonis Cornuti, professi in monasterio Bonaevallis Ruthenensis, et baccalarii formati in eodem collegio, praesens generale Capitulum sufficienter informatum, ipsum in dicto collegio usque ad ulteriores gradus almae facultatis theologicae continuat, ordinando et praecipiendo R. P. D. commendatario eiusdem monasterii et nihilominus et abundantiori dilectione ipsum rogando ut eidem baccalario deinceps singulis annis provideat provisioni iuxta *Benedictinae* aliorumque Ordinis privilegiorum et statutorum tenorem, et prout in eodem collegio fieri consuetum est, dispositionem, subveniatque et manu liberali, iuxta dicti monasterii amplam facultatem in promptu, de summa 50 scutorum auri, quam exposuit Parisiis tam in lectura sententiarum quam in aliis suis necessitatibus, continuando studium ibidem, ut per Dei gratiam ex eiusdem fratris Guidonis studio, et monasterium ipsum cum dicto domino commendatario, et Ordo et tota illa celebris patria honorem et consolationem recipiant. Quod si forsitan dictus dominus commendatarius praemissa implere renueret, aut nimis differret, generale Capitulum committendo et praecipiendo dat auctoritatem et plenum posse abbati de Loco Dei, Ruthenensis dioecesis, compellendi ipsum dominum commendatarium, ipsiusque officiarios per sanctae Ecclesiae censuras iuxta privilegia Ordinis, necnon per iustitiam saecularem et per omnes alias iuris et iustitiae vias, ut praemissa impleat, quoniam monasterium longe maiores expensas rationabiliter facere posset et debet, in plenaria Ordinis potestate. 27.  Ad Capituli generalis quaedam informationes super dissoluto et inhonesto regimine quorumdam monachorum monasterii de Belloloco Ruthenensi deductae sunt, et ne tanta scelera in eisdem informationibus contenta ad offensam Dei et scandalum populi inulta maneant, praesens generale Capitulum de sufficientia et idoneitate fratris Ioannis de Besseya, professi monasterii de Loco Dei Ruthenensi, et eiusdem loci prioris, in sacra pagina baccalarii formati, sufficienter informatum, committendo dat sibi auctoritatem et plenum posse assumendi quemcumque abbatem Ordinis voluerit, qui similiter auctoritate Capituli generalis, visis dictis informationibus praesenti diffinitioni annexis, transferant se ad dictum monasterium, et dictas informationes summarie et de plano recurrant, auditisque partibus, et consideratis considerandis, illos quos criminosos seu culpabiles invenerint, iuxta casuum gravitatem et statutorum Ordinis tenorem, cum provido consilio puniant sive per carceres perpetuos, sive alias prout rationabile viderint, in plenaria Ordinis potestate, invocato, etc. Omnibus, igitur etc. Datum, etc. 28.  Eadem die facta fuit ad instar istius pro monasterio de Fonte Danielis. 29.  Praesens generale Capitulum, de Villanova et de Lanvaux monasteriorum abbatibus, et eorum cuilibet in solidum, diffiniendo praecipit et mandat, quatinus quam citius et commodius poterint, se debite et ad plenum informent super certis articulis, enquestis et informationibus ac quibusdam praetensis maleficiis, cum praesenti diffinitione sub secreto Diffinitorum sigillo colligatis et formatis, contra et adversus quemdam fratrem in praemissis nominatum et conventum, et omnibus rite et ad veritatem compertis, iustitiam et punitionem de his, quae vera noverint, faciant et exsequantur in plenaria Ordinis et Capituli generalis potestate. Invocato, etc. 30.  Ad supplicationem abbatis de Heisterbaco, qui rogat ut duo fratres sacerdotes in monasterio monialium Beatae Mariae de Seyna deputati confessores, in civitate Coloniensi, possint et valeant in Universitate praedictae civitatis studere, praesens generale Capitulum domino de Morimundo, illarum partium commissario, dat auctoritatem ut una cum aliis se super praemissis informet, et prout invenerit agendum faciat, in plenaria Ordinis potestate. 31.  Ad idem, super reclusione quarumdam monialium quae extra monasterium, antequam reformatum esset hucusque in Ordinis iacturam manserunt, ut eas auctoritate, qua fungitur, ad talia loca regularia reponat et manere faciat et compellat, quod earum saluti et Ordinis honestati consulatur. 32.  Generale Capitulum misericorditer dispensans cum fratribus Anthonio et Iacobo de Bonna, monasterii de Heysterbaco expresse professis, qui maligno suadente spiritu, notam apostasiae per saeculum vagando absque abbatis dicti monasterii licentia, incurrerunt, tandem ad cor, inspirante Deo, a quo cuncta bona procedunt, redeuntes condignam poenitentiam peregerunt, eisdem fratribus et eorum cuilibet indulget et benigne concedit, ut si assensus praedicti sui abbatis super his intervenerit et de voluntate eius sit, rehabilitentur, et ad omnes gradus, promotiones et dignitates admittantur, abbatiali dignitate non inclusa. 33.  Generale Capitulum animarum saluti consulere volens indulget abbati de Heysterbaco, ut hoc praesenti anno possit et valeat omnes et singulas utriusque sexus regulares personas sibi et suo monasterio subditas, semel in foro conscientiae ab omnibus casibus generali Capitulo reservatis absolvere, aut per se commissos absolvi facere, possitque idoneum Ordinis confessorem eligere qui eum ab eisdem casibus audire et absolvere possit et valeat, in plenaria Ordinis potestate. 34.  Generale Capitulum diffinitionem factam anno praeterito super commenda monasterii de Dunis approbat, ratificat et confirmat, declarando insuper R. D. N. Cisterciensem nunquam fuisse intentionis vel consensum dedisse, quod idem monasterium vel quodcumque aliud cisalpinum, aut non commendatum pro quibuscumque laboribus aut servitiis Ordini factis domino Ieronimo Calagiano, S. D. N. Papae cubiculario, per resignationem commendaretur ; bene autem quod de transalpinis et iam commendatis monasteriis, cum vacarent, ubi S. D. N. Papa monachum Ordinis in abbatem praeficere vellet, dictum dominum Ieronimum aliis commendatariis praeficeret in recognitionem dictorum laborum reservationi assensum dedit. 35.  Generale Capitulum ad plenum informatum, quod iustis et rationabilibus causis edidit anno novissime lapso diffinitionem quae incipit : Licet in computationibus Ordinis, etc., ipsam diffinitionem rationabilibus et iustis causis ipsum moventibus in se et in omnibus suis clausulis et punctis acceptat, renovat, approbat et confirmat. 36.  Generale Capitulum iustis petitionibus libenter intendens et indigentibus iuxta necessaria libenter providens, certo relatu accepit abbatem monasterii B. M. de Balerna ob frigoris intensum rigorem, quod ceteris Ordinis locis ibidem acrius viget, intuitu charitatis et amoris ad suos filios, ut decentius Deo servire valeant, calefactorium ipsis proprium aedificavit et fecit, instantissime supplicans ut dicti filii et religiosi sui regulariter in ipso commode valeant, et iuxta ritum Ordinis ibidem carnibus vesci, non obstante quod dictum calefactorium sub infirmitorio, in domo quae vulgariter in Ordine nominatur *domus conversorum*, et exitum habeat in claustro propter locorum augustam situationem. Cuius supplicationi, attentis praemissis causis, inclinatum et condescendens idem Capitulum committit et mandat abbatibus de Roseriis et de Monte Sanctae Mariae, et cuilibet eorum in solidum, ut se aut alter eorum ad dictum monasterium transferant, et locorum dispositionem attente videant ; et si invenerint ipsum calefactorium et infirmitorium bene ad infirmos et regularem refectionem conventus disposita et apta, ea in plenaria Ordinis potestate eisdem stabilient, ordinent et confirment, usque ad aliam praedicti generalis Capituli dispositionem. 37.  Nos frater Ioannes, abbas Cistercii, etc. ceterique Diffinitores, etc. Notum facimus universis, etc. facta fuit quaedam diffinitio, cuius tenor sequitur et est talis : Generale Capitulum audiens cum gravi cordis singultu abbatem de Stratfordia contra Ordinis instituta et privilegia indebite conturbare et gravare abbatem de Fontibus, Ordinis commissarium in Anglia, coram aliis iudicibus quam Ordinis, committit abbatibus de Ryevalle, de Wardona et de Woburnia, et cuilibet eorum, eis praecipiendo, quatinus diligenter se per viros non suspectos, tam religiosos quam saeculares, super praemissis et eorum dependentiis informent ; informationem in scriptis authenticis redigant, et si invenerint praefatum abbatem de Stratfordia quomodolibet in praemissis culpabilem, ipsum coram se ad certos competentes locum et diem seu dies, per citationem conveniant, ipsoque audito summarie et de plano per Ordinis censuras ad procurandum cassationem, irritationem et annullationem omnium gravaminum seu turbationum per eum commutarum seu suscitatarum, coram quacumque persona vel in quocumque alio quam Ordinis foro compellant etiam per suarum quarumlibet commissionum suspensionem ac alias, prout viderint expedire, et de omnibus quae fecerint, proximum generale Capitulum informabunt, in plenaria Ordinis potestate. Datum, etc. 38.  Generale Capitulum committit abbatibus de Caroliloco, s. th. pr., et de Regalimonte, quatinus compellant abbatem de Ellantio ad reddendum computationes suas de regimine monasterii de Cheminone pro tempore quo praefuit in eodem, et solvere restas, si quae sint, ac omnia debita activa et passiva integraliter declarare, sub poena solvendi per eumdem de Ellantio non declarata et reddere omnes papiros et registra, quas vel quae habet apud se, quae utilitatem aut res dicti monasterii de Cheminone contingunt, in plenaria Ordinis potestate. Datum, etc. 39.  Generale Capitulum cum fratre Ioanne Fabri, monacho de Claromonte, nunc in monasterio Longivadi moram trahente, misericorditer dispensat ad hoc quod possit dehinc ad annum in monasterio Claraevallis manere, et in eodem regulariter vivere, et in casu refutationis, praecipitur abbati praedicti monasterii Clarimontis, quatinus ipsum cum aliis suis religiosis recipiat. 40.  Nos frater, etc. Attenta paupertate, novaque provisione de abbate facta in monasterio de Barbereyo de persona fratris Ioannis Levrat, s. th. pr., et maximis in spiritualibus et temporalibus reparationibus per eumdem abbatem de Barbereyo factis et per Dei gratiam fiendis, praesens generale Capitulum gratiose dispensat cum eo, ut non obstantibus Ordinis statutis ac diffinitionibus in contrarium facientibus, a missione studentium Parisiis in collegio Sancti Bernardi, attento quod ex eodem monasterio continue in Universitate Cadomiensi nonnulli religiosi dicti monasterii ibidem gratia studii residere solent, et ibi expensis monasterii aut alias manuteneantur, nullo modo cogi per commissarios Ordinis per immediatos quindecim annos possit aut valeat. 41.  Dominis abbatibus de Firmitate ac de Claravalle, ac abbatibus de Caroliloco et de Bonoportu, s. th. pr., et cuilibet eorum in solidum praesens generale Capitulum committit, quatinus se diligenter informent super decreto promotionis et institutionis fratris Ludovici abbatis monasterii de Belloprato Belvacensi ad dignitatem abbatialem ipsius, et si eam iustam et canonice factam repererint, ipsam auctoritate dicti Capituli generalis ratificent, confirment et approbent, supplendo omnes, etc. Datum, etc. 42.  Ad generalis Capituli pervenit audientiam, quod licet exigentibus certis causis, quidam frater religiosus de Valloliis per Rmum D. Cisterciensem, s. th. pr., ad monasterium de Reliquiis fuerit missus et carceribus mancipatus, verum ne Ordinis monasteria in talibus graventur, iuxta Capituli generalis diffinitiones, statutum et ordinatum fuit per eumdem dominum Cisterciensem ut sumptibus et expensis abbatis sui de Valloliis ibidem teneret, et de necessariis provideret. Qui tamen idem abbas usque in praesens facere renuit, in dicti monasterii de Reliquiis gravamen et praedictae diffinitionis et statuti contemptum. Idcirco idem generale Capitulum per praesentis diffinitionis tenorem, mandat et praecipit praedicto abbati de Valloliis, ut quamdiu in dicto monasterio de Reliquiis manserit, de pensione per eamdem diffinitionem ordinata, quae est decem francorum, indilate provideat, committendo abbati praedicti monasterii de Reliquiis, ut per Ordinis censuram, et alias iuxta formam dictam ac praetactae diffinitionis tenorem dictum abbatem de Valloliis ad praemissa compellat, in plenaria Ordinis et Capituli generalis potestate. 43.  Generale Capitulum ad certas causas et rationes ipsum moventes, per praesentis diffinitionis tenorem revocat et annullat omnes et singulas commissiones per ipsum abbati monasterii de Fontibus hactenus datas et ordinatas, usque ad eiusdem Capituli generalis aliam dispositionem, inhibendo eidem abbati, ne praetextu dictae commissionis, aut alias, se de visitando, reformando, aut contributiones recipiendo, seu alia faciendo, quae facere debet commissarius Ordinis, intromittat, usque ad dicti Capituli generalis, ut praemissum est, aliam dispositionem. 44.  Generale Capitulum quantum fas est ac iustitiae attinet, indemnitati monasteriorum charitative intendens, misericorditer dispensat super iuramentis per abbatem et conventum monasterii Ioyaci hactenus datis, factis et praestitis, scilicet super tractatu facto, inito et passato per Aegidium Nervoz, quondam abbatem praedicti monasterii et eius conventum, cum defuncto Symone Favard, Nicolao Maulevautz, Maria et Guillelmo Favard et eorum haeredibus, super traditione duarum domorum Parisiis situatarum. Item, super tractatu per eosdem abbatem et conventum contracto cum defuncto Ioanne Cossoy et eius uxore, de viginti arpentis terrae situatis in duabus petiis iuxta castrum de Plaustro ad tres vitas. Item, super alio tractatu cum Guillelmo Pierret, Petro Coteret et Ioanne Carouson, de molendino de Jaillard cum eius pertinentiis, ad 24 annos. Item, super alio tractatu per eosdem abbatem et conventum passato cum Egidio Lefevre de tertia parte terrarum et pratorum grangiae de Montibost, cum pascuis et pastronibus [pastionibus] nemorum dicti loci iustitia et praepositura ac terris vacantibus, cum tertia parte grangiae et domorum dicti loci, ad 21 annos, et fiat semper per singulas partes. 45.  Generale Capitulum committit abbatibus de Charitate et de Bellavalle, ut quantum brevius et commodius poterunt, se diligenter informent super contentis in supplicatione, cui praesens diffinitio annectitur, et iuxta id quod invenerint faciendum mature et providenter faciant et exsequantur, ne sic bona monasterii perdantur ; dignum enim non videtur, ut qui Ordinem foedavit, damnificavit et reliquit, habitum Sancti Benedicti sumendo et Ordinem ipsum relinquendo, bona Ordinis possideat. 46.  Generale Capitulum ad supplicationem fratris Ioannis Slebusch, senioris abbatis de Veterimonte, praecipit et mandat sub Ordinis censuris abbati dicti monasterii, et qui pro tempore fuerit, ut iuste et integre pensionem illi debitam persolvat, ac arreragia illi hactenus debita, insequendo alias dicti Capituli generalis diffinitiones ac ordinationes, committendo abbatibus de Eberbaco et Heysterbaco, et cuilibet eorum, quatinus praedictum abbatem de Veterimonte ad solutionem dictae pensionis per Ordinis censuras ac alias, iuxta scripta dudum super hoc facta, compellant, non obstantibus appellationibus quibuscumque et litteris scilicet pridem impetratis, et aliis quibuscumque, in plenaria Ordinis et Capituli potestate ; invocato, etc. Datum, etc. 47.  Generale Capitulum committit abbatibus de Villanova et de Langoneyo et cuilibet eorum, quatinus se diligenter et exacte informent super quodam tractatu inito et passato inter abbatem de Precibus ex una, et dominum de Boquay ex altera, conventu dicti monasterii de Precibus minime vocato et conscio de dicto tractatu, et ipsis commissariis concedit potestatem absolvendi seu dispensandi super iuramento facto ratione dicti tractatus, et secundum quod invenerint, faciant quod iustum est, in plenaria Ordinis potestate. 48.  Generale Capitulum attendens, non sine gravi cordis amaritudine, inobedientias et rebelliones inordinatas abbatis in Insula de Ré, Xantonensis dioecesis, quas fecit et in dies facit, contemnendo suorum superiorum mandata, committit abbatibus de Bonavelle Pictaviensi et de Sancto Leonardo in Calmis prope Rupellam, et unicuique eorum in solidum, quatinus declarent aut alter eorum declaret quamdam eius appellationem, quam emisit ratione ordinationis et mandati sibi facti per dominum de Trisayo, virtute cuiusdam mandati a Rmo D. N. Cisterciensi emanati, quo praecipiebatur eidem abbati de Ré, quatinus fratribus Guillemo [Guillelmo] Pauli, scolari Parisiensi et baccalario formato in collegio Sancti Bernardi Parisiis, secundum tenorem *Benedictinae* provideret, et Iacobo Gurin similiter in uno monasterio Ordinis commoranti necessaria ministret, disertam… (*locus vacuus*)… quam etiam praesens generale Capitulum per praesentem diffinitionem desertam declarat, et per censuras Ordinis compellant seu compellat ad mandata et ordinationes sibi per dictum dominum de Trisayo factas seu facta perficienda, in plenaria Ordinis potestate. 49.  Eisdem committit praesens generale Capitulum quatinus, ultra praedicta, compellant dictum abbatem de Ré ad debite providendum fratribus Ioanni Forestier, et Fabiano Jossemeau professis dicti monasterii de Ré, quibus datur per praesentem diffinitionem potestas quaerendi et inveniendi benivolos receptores in Ordine, cum quibus vivant regulariter. 50.  Generale Capitulum compatiens desolationi monasterii de Aceyo remittit eidem monasterio seu abbati eiusdem loci omnia arreragia suarum contributionum usque in praesens, et deinceps solvat. 51.  Abbatibus de Balerna et de Charitate, et unicuique eorum in solidum, committit generale Capitulum, quatinus omnes quos repererint in aliquibus pecuniarum summis aut alias, Iacobo Morelot, Castellano de Braseyo, ad eidem debite satisfaciendum compellant, aut eorum alter compellat, in plenaria Ordinis potestate. 52.  Abbati de Claromonte, praesens generale Capitulum concedit licentiam posse resignare monasterium suum de Claromonte in favorem alicuius personae de Ordine, quae sit habilis et sufficiens, et quod omnia fiant secundum Ordinis diffinitiones, privilegia et statuta, alias non. 53.  Eidem abbati de Claromonte concedit et permittit praesens generale Capitulum posse fundare missas et orationes et aliqua suffragia in venerabili collegio Sancti Bernardi Parisiis, aut aliquo Ordinis monasterio, pro animabus parentum et amicorum suorum, et non alibi. 54.  Abbati Caroliloci, s. th. pr., praesens generale Capitulum committit, quatinus se diligenter informet super quibusdam discordiis motis inter abbatem et conventum de Vallibus Sernay ex una, et abbatissam et conventum de Viliers ex altera, super centum arpentis terrae, quae dicta abbatissa requirit a dictis de Vallibus, et quod partibus iustitiam bonam et brevem ministret, in plenaria Ordinis potestate. 55.  Abbati de Fonte Danielis praesens generale Capitulum permittit quod monasterium suum resignet, *etc. ut supra n°  52. 56.  Ad instantiam praestantissimi viri magistri Gaufridi Boussart, s. th. pr., committit praesens generale Capitulum abbati de Regalimonte, quod absolvat fratrem Martinum, confessorem et capellanum monasterii de Claretis, a sententia excommunicationis quam incurrerat ratione cuiusdam dilationis demandandi executioni quoddam mandatum Rmi D. N. Cisterciensis in dicto monasterio de Claretis, in plenaria Ordinis potestate. 57.  Abbatibus de Valloliis, s. th. pr., et de Caricampo, et unicuique eorum in solidum remittit Capitulum generale fratres Ioannem Julien et Ioannem de Cadieu, monasterii de Gardo professos, qui fatentur furasse 4 vel 5 pecias nemoris dicto monasterio de Gardo, propter quod fugerunt et apostataverunt timentes carceres, quatinus dictos religiosos puniant et ad monasterium proprium remittant punitos, in plenaria Ordinis potestate. 58.  Abbati de Villerio Metensi, ad instantiam dilecti nostri confratris, abbatis de Ponte thefrido [thieffrido], benivole concedit Capitulum una cum Rmo D. N. Cisterciensi, auctoritatem et plenum posse eligendi sibi confessorem de Ordine, qui possit et valeat ipsum ab omnibus casibus ipsi reverendissimo et Capitulo generali reservatis absolvere, et quod ipse abbas de Villerio per se vel suos commissos possit ab eisdem semel hoc anno suos religiosos et omnes sibi subditos absolvere. 59.  Ad audientiam praesentis generalis Capituli querimoniose delatum est priorem et conventum de Campoliliorum, nescitur quo spiritu motos, fratrem Sigismundum abbatem suum detinuisse violenter in dicto monasterio suo, et consequenter suscitasse abbatem de Runa, dicti monasterii de Campoliliorum visitatorem, et apud dictum de Runa adversus dictum abbatem suum graves querimonias et accusationes tulisse ; dictum etiam abbatem de Runa induxisse ipsum abbatem de Campoliliorum ad resignandum et cedendum in manus ipsius de Runa iuri suo in dicto monasterio de Campoliliorum praetenso, in quo praefuerat per tres vel quatuor annos elapsos confirmatus ; quae omnia asseruntur per dictum fratrem Sigismundum facta fuisse vi et metu. Ob hoc praesens generale Capitulum pulsavit, ut sibi de remedio et iustitia provideat, quod factum ipsum Capitulum gravissime ferens, et non sine admiratione permaxima de tam insolita praesumptione et iniusta animadversione erga suum pastorem, abbatibus de Sancta Cruce, de Zwettl, et de Paumgartenberg, ordinat, praecipit et mandat, quatinus de singulis supradictis et ea tangentibus informent diligenter, et si ita invenerint, restituant destitutum et defectuosos corrigant, necnon citent ad proximum generale Capitulum dictum de Runa, et eum quem instituit in dicto monasterio de Campoliliorum, ut afferant per scriptum cuncta quae fecerunt et egerunt circa praemissa, qui similiter commissarii immediato Capitulo transmittent cuncta quae fecerint, ut singulis iustitia ministretur. Et si, debita informatione habita, invenerint dictam resignationem absque generalis Capituli auctoritate, aut vi et metu, vel alias iniuste factam, aut provisionem inde secutam non rite factam, dictas resignationem et subsecutam promotionem cassent et annullent : et nihilominus, sive canonicae fuerint sive non, citent dictum noviter promotum ad proximum generale Capitulum, ostensurum decretum suae praetensae provisionis. Et insuper compellant ipsum praetensum abbatem, ut usque ad aliam Capituli generalis dispositionem provideat eidem domino Sigismundo de bona pensione, mandando eisdem commissariis, ut mittant ad proximum generale Capitulum sub sigillis suis quaecumque in praemissis egerint, ut per ipsum generale Capitulum finalis conclusio ponatur in praemissis. 60.  Praesens generale Capitulum graviter ferens insolentiarum et vitae perversae nimios et intolerabiles abusus cuiusdam fratris Roberti Dufay, se pro professo monasterii de Cheminone gerentis, de quibus fuit per relationem fide dignorum sufficienter informatum, statuit, ordinat et diffinit, quatinus ad Claramvallem per dicti loci de Cheminone abbatem citius, secundum Ordinis diffinitiones destinetur eisdem de Claravalle sub poenis et censuris Ordinis praecipiendo, quatinus dictum fratrem Robertum recipiant, et in caerimoniis Ordinis debite introducant. Qui frater, si obedire noluerit, universis Ordinis personis super hoc requirendis praecipit idem generale Capitulum, quatinus eumdem fratrem Robertum tamquam excommunicatum devitent in omnibus et per omnia, necnon carceribus mancipent usque ad nutum Capituli generalis. 61.  Ad terminandum omnes querelas inter seniorem abbatem de Vallibus Sernay et iuniorem eiusdem loci, committitur abbatibus de Prulliaco et de Bonoportu, s. th. pr., et cuilibet eorum, quatinus dictas partes auditis audiendis, visisque visendis, appunctuent, finemque eorum querelis imponant, in plenaria Ordinis potestate. 62.  Generale Capitulum committit et mandat abbatibus de Chassenia et de Cheseriaco, et cuilibet eorum in solidum, quatinus diligenter se informent super quibusdam rebellionibus factas per abbatissam et moniales de Haye abbati de Samedio, patri abbati ipsarum monialium, quae cartam suae visitationis noluerunt recipere, nec eidem obedire, quatinus partibus auditis, faciant partibus iustitiam et aequitatem, in plenaria Ordinis potestate. 63.  Generale Capitulum attendens gravissimas impensas ac onera importabilia, quae in dies Cisterciensis ecclesia, mater omnium nostrum, ex abundantia charitatis, materne libere fert pro ipso Ordine, et tulit usque in praesens, eidem filiali affectu humiliter et devote inservire in omnibus sibi possibilibus desiderans, ut eadem ecclesia mater nostra de suo accipiens ad sibi necessaria comparanda, animo laeto et hilari consentit, et ita fieri hortatur et orat, quatinus Rmus D. N. Cisterciensis Ordini et omnibus nobis digne praelatus, de prioratibus suis et sua ditione immediate constitutis, videlicet de Curia Nostrae Dominae et de Gratia Nostrae Dominae, in toto vel in parte secundum quod sibi congruerit et expediens visum fuerit, ad utilitatem sui saepedicti monasterii Cisterciensis disponat et faciat, in plenaria Ordinis potestate. ELECTIONUM CONFIRMATIONES 64.  Promotionem et institutionem per R. in Christo P. D. abbatem Cisterciensem, s. th. pr. plenaria Ordinis et Capituli generalis potestate fungentem, auctoritate sua paterna et praefati Capituli generalis factam de persona magistri Anthonii de Castellione, s. th. pr., in abbatialem dignitatem monasterii Claraevallis, prout in decreto desuper confecto, *etc. ut in formula consueta.* 65.  Ad idem, promotionem et provisionem de persona fratris Marci de Illyes ad dignitatem abbatialem monasterii de Fonteneto, prout in decreto inde confecto, *etc.* 66.  Ad idem, provisionem et institutionem de persona fratris Ogerii de Divione, in sacra pagina bacc. formati, ad dignitatem abbatialem monasterii B. M. de Cheminone, per R. P. D. N. Cisterciensem, s. th. pr., in cuius manus frater Hugo de Juleio, praedicti monasterii de Cheminone tunc abbas sponte et libere cessit, prout in decreto, *etc.* 67.  Resignationem et cessionem a dignitate abbatiali fratris Ioannis Piscatoris, abbatis monasterii de Uterinavalle, in manus domini abbatis Morimundi, s. th. pr., et electionem, promotionem, nominationem et installationem fratris Iacobi Terrenier ad dignitatem abbatialem dicti monasterii de Uterinavalle, *etc.* 68.  Promotionem et institutionem in abbatialem dignitatem monasterii B. M. de Tribus fontibus, Catalonensis dioecesis, de persona fratris Ioannis Maurret, bacc. form. per Rmum P. D. Cisterciensem, s. th. pr., iure ad se devoluto factam, prout in decreto, *etc.* 69.  Ad idem, electionem, promotionem et installationem fratris Alexandri Bauk ad dignitatem abbatialem monasterii de Furnesio per abbatem monasterii B. M. de Fontibus, Eboracensis dioecesis, Capituli generalis commissarium, *etc.* 70.  Ad idem, electionem et installationem fratris Michaelis ad dignitatem abbatialem monasterii de Campoprincipum, per obitum fratris Leonardi, dum adviveret, dicti monasterii abbatis, auctoritate abbatis monasterii Alderbacensis, praedicti monasterii patris abbatis, factam, *etc.* 71.  Generale Capitulum iuxta meritorum proemia volens Ordinis regulares personas remunerari, pensionem per abbates monasteriorum Caesareae et Fontis salutis, fratri Ioanni Hoffman, quondam abbati monasterii de Speciosa valle, qui eidem monasterio sponte et libere cessit, assensu et voluntate abbatis et conventus dicti monasterii assignatam, prout in litteris desuper confectis ad plenum constat, quibus praesens diffinitio annectitur, tamquam iustam et meritoriam confirmat, ratificat et approbat, praecipiendo abbati et conventui dicti monasterii, ut eidem fratri Ioanni Hoffman praedictam pensionem, quoad vixerit, integre persolvant, ne futuris vertatur in scandalum et malum exemplum, fiatque in omnibus iuxta tenorem dictarum litterarum. CONFIRMATIONES TRACTATUUM 72.  Generale Capitulum debite et sufficienter informatum super profectu et utilitate tractatus, cui haec praesens diffinitio annectitur, per relationem Rmi D. N. Cisterciensis et eiusdem sui conventus procuratoris, eidem Capitulo verbaliter factam, ipsum secundum sui formam et tenorem ratificat, confirmat et approbat, in plenaria Ordinis et Capituli generalis auctoritate. 73.  Praesens generale Capitulum committit abbatibus de Claravalle, s. th. pr., de Gardo, de Claromarisco et de Lanneyo, et cuilibet eorum in solidum, quatinus se diligenter informent super quodam tractatu inito et passato inter abbatem et conventum de Caricampo ex una, et dominum Ioannem de Humières ex altera ; qui si invenerint dictum tractatum initum, factum et passatum inter partes praedictas ad utilitatem dicti monasterii de Caricampo, confirment et approbent ; sin autem eumdem tractatum omnino cassent et annullent, in plenaria Ordinis potestate. 74.  Ad idem, abbati de Reigniaco pro abbatissa de Confort, quod se diligenter informet super quodam tractatu inter dictam abbatissam et conventum eiusdem loci ex una, et drapiarios Antissiodorenses ex altera, quatinus si dictus tractatus inveniatur factus ad utilitatem dicti monasterii de Confort, per dictum de Reigniaco confirmetur ; sin alias revocetur, in plenaria Ordinis potestate. 75.  Committitur abbatibus de Bonoportu, s. th. pr., et de Bellobecco, quatinus se diligenter informent super quodam tractatu inito et passato inter abbatem et conventum monasterii de Voto ex una, et Guillelmum Le Scapnier ex altera, ratione manerii de Garenna, qui si invenerint dictum tractatum inter eos habitum fore utilem dicto monasterio, illum approbent et ratificent ; sin alias illum cassent, revocent et annullent, in plenaria Ordinis potestate. 76.  Abbatibus de Bellavalle, de Balerna et de Charitate, et unicuique eorum in solidum committit praesens generale Capitulum renovando diffinitionem anno elapso in praesenti casu factam usque ad triennium, si commode citius huiusmodi negotio vacare non possint, dando eis auctoritatem se diligenter informandi super quodam tractatu inito et passato inter abbatem et conventum de Locoscrescenti [Lococrescenti] ex una, et dominum de Novocastro ex altera, et referant Capitulo generali quod invenerint. 77.  Abbatibus de Firmitate, de Caroliloco, s. th. pr., et de Regalimonte, et duobus eorum in solidum praesens generale Capitulum committit, quatinus se diligenter informent super quodam tractatu inito et passato inter abbatem et conventum de Vallibus Sernay ex una, et collegium Ordinis Sancti Bernardi Parisiis ex altera, facto anno 1488, quem quidem si invenerint partibus utilem confirment ; sin alias infirment, in plenaria Ordinis potestate. 78.  Praesens generale Capitulum mandat et praecipit abbatibus de Valle Dei, Sancti Lamberti, de Alna, et cuilibet eorum, quatinus se diligenter informent super quibusdam tractatibus initis et passatis inter abbatissam et conventum de Portzeto prope Aquisgranum et communitatem dicti loci de Portzeto, quos si invenerint iustos, rationabiles et utiles dicto monasterio de Portzeto, illos ratificent et approbent ; alias cassent et annullent, in plenaria Ordinis potestate. REHABILITATIONES 79.  Generale Capitulum misericorditer dispensans cum fratribus Cornelio Duyt et Ioanne Griselot, sacerdotibus et professis monasterii B. M. de Hemmerod [Hemmenrode], qui carnis contagio notati iuxta Ordinis inhabilitatem incurrerunt, benigne indulget ut his non obstantibus, ad omnes gradus et honores Ordinis admitti valeant, abbatiali dignitate non inclusa, dum tamen sui abbatis super hoc expressum obtinuerint consensum. 80.  Ad instantiam abbatis de Altasilva, praesens generale Capitulum ad omnes Ordinis nostri legitimos actus, fratres Petrum et Colinum, monachos et professos dicti monasterii de Altasilva, de contagio carnali convictos, abbatiali dignitate seclusa, rehabilitat et admittit, in plenaria Ordinis potestate. 81.  Generale Capitulum ad instantiam abbatis de Igniaco rehabilitat ad omnes actus Ordinis legitimos fratrem Natalem, religiosum dicti monasterii de Igniaco, qui, ob copulam carnalem ex introductione cuiusdam mulieris infra dictum monasterium de Igniaco, notam inhabilitationis incurrerat. 82.  Ad instantiam et humilem supplicationem abbatis Longivadi, generale Capitulum misericorditer dispensat cum fratre Reymberto de Arcubarrensi, ut non obstante inhabilitate quam incurrit in contagio carnis deprehenso, ut ad omnes Ordinis actus legitimos, gradus, voces et officia, seclusa abbatiali dignitate, valeat promoveri. 83.  Ad idem, pro fratre Ogerio de Laterceyo. IUDICES 84.  Abbatibus de Ponte oltrani et de Melereyo, et unicuique eorum in solidum, committit praesens generale Capitulum auctoritatem et potestatem compellendi omnes et singulas Ordinis personas, cuiuscumquae  [cuiuscumque] conditionis sint, quas repererint legitime teneri ad aliquas pecuniarum summas monasterio de Claromonte, sive ad alia quaecumque, in plenaria Ordinis potestate. 85.  Generale Capitulum committit abbati de sancto Sulpitio, quatinus si invenerit abbatissam de Bitumine debite teneri in aliqua seu aliquibus pecuniarum summis aut aliis quibuscumque rebus, eamdem compellat ad condigne satisfaciendum abbati de Bitania, in plenaria Ordinis potestate. 86.  Generale Capitulum concedit sequentibus iudices Ordinis ad compellendum coram ipsis, ad instantiam impetrantium, omnes et singulas regulares personas Ordinis eiusdem utriusque sexus, ad solvendum sibi summas pecuniarum, quas litteris, pactis, obligationibus aut aliis iustis causis ostenderint sibi deberi… etc. 87.  Pro abbate de Bonoportu, s. th. pr., iudices abbates de Caroliloco, s. th. pr., de Barberio, s. th. pr., de Valle Richerii et quilibet eorum. EXCUSATIO ABBATUM A VIA CAPITULI GENERALIS 88.  Abbates sequentes excusantur hoc anno a via Capituli generalis propter certas causas generale Capitulum moventes. — Abbas de Roseriis propter armatos et latrunculos vi tenentes quoddam castrum iuxta monasterium suam dictum Vadaut, qui ipsum miserabiliter turbant, non potuit venire, ideo excusatur. — Dominus abbas de Bonarequie propter gravem infirmitatem, quam habet et patitur in una tibia, prout constare poterit per procuratorium ad hoc specialiter missum per unum suorum religiosorum. — Dominus abbas de Sancto Mauritio, de Langoneyo, de Lanvaux, de Silva Melonis, de Veteri villa et de Melereyo, propterea quod vocati sunt et citati sunt personaliter comparere in Parlamento regio, quod pro nunc tenetur et celebratur in civitate Venetensi, et hoc sub poena perditionis fructuum monasteriorum suorum per annum integrum, ut retulit baccalarius de Precibus, et nonnuli [nonnulli] alii religiosi. — Dominus de Begario, ad relationem baccalarii de Reliquiis eius religiosi, propter causas mihi quidem ignotas. — Ad idem, dominus abbas de Ponte oltrani. — Dominus abbas de Claramonte, propter causas Rmo D. N. scriptas, ut retulit scolaris dicti de Claromonte. — Dominus abbas de Septemfontibus propter aliqualem eius infirmitatem qua gravatur, necnon propter occupationem quam habet circa sollicitudinem certorum commissariorum, quos habet in monasterio suo, ratione cuiusdam processus sui. — Dominus abbas de Gratia Dei, propter gravem podagram, quam petitur in tibiis, ut retulit dominus abbas de Bellavalle. — Ad idem, dominus de Bullione, ut retulit quiddam assertus suus religiosus. — Dominus abbas de Voto propter eius gravem infirmitatem, necnon equorum et nummorum penuriam, ut retulit baccalarius eiusdem monasterii. — Dominus de Caricampo propter certas causas domino de Laude plenius notas, ut ipse retulit. — Ad idem, dominus de Thorigniaco, et de Alneto, ut retulit dominus de Barbereyo. — Domini de Bellobecco et de Mortuomari propter causas provisori collegii Sancti Bernardi Parisiis notas, ut retulit. — Ad idem, domini de Valleregis et de Longoponte, ut retulit dominus de Ursicampo. — Dominus de Ripatorio propter infirmitatem corporalem qua gravatur. — Ad idem, dominus de Montepetroso propter causas Rmo D. N. Cistercii scriptas, ut retulit quidam suus assertus religiosus. — Dominus Rolandus, abbas de Persenia, propter infirmitatem qua detinetur, febri videlicet quotidiana, ut retulit frater du Glemier, in sacra pagina licenciatus. — Dominus de Villanova propter infirmitatem febrium qua gravatur, ut retulit baccalarius de Precibus. — Domini abbates de Bellabrancha, de Sancto Leonardo, de Curia Dei, de Misericordia Dei, de Fontanis albis, de Eleemosina, de Stella, et de Baugereyo petunt et supplicant excusari propter causas domino de Bonavalle Pictaviensi bene notas, ut retulit idem dominus de Bonavalle. — Dominus abbas de Fontenorum propter infirmitatem qua detinetur, prout subprior sui monasterii retulit ipsam scripsisse Rmo D. N. Cisterciensi. ORDINIS SUFFRAGIA 89.  Ad supplicationem et petitionem parochianorum et habitantium Sancti Michaelis Divionensis, qui velut exposuerunt ecclesiam magnificam beato Michaeli patrono suo speciali intendunt aedificare, ad quae nisi multorum suffragiis, eleemosinis et facultatibus minime sufficere possunt, humiliter requirentes super his misericorditer per Ordinem eisdem suffragari, ad quam petitionem et iustam requestam generale Capitulum charitative intendens, eisdem suffragia ipsius Ordinis talibus dari consueta ad quinquennium benigne largitur et concedit, ut scilicet omnes et singulae utriusque sexus personae de bonis suis dicto operi manus adiutrices et largitrices porrexerint, omnium bonorum spiritualium totius Ordinis plenam participationem habeant et assequantur. 90.  Ad idem, ad quinquennium pro monasterio monialium Ordinis de Biars, Noviomensis dioecesis, prope Peronam in Picardia, ad supplicationem abbatis de Vaucellis, s. th. pr. 91.  Ad idem, pro monasterio monialium de Vivario, Attrebatensis dioecesis. 92.  Suffragium pro domino Henrico Briem, vicario maioris ecclesiae Spirensis. 93.  Ad idem, pro monasterio de Balerna, Bisuntinensis dioecesis. 94.  Suffragium pro magistro Ioanne Heyni de Weinheyn, s. th. pr., ac facultatis theologiae studii Heydelbergensis ordinario, ad supplicationem prioris de Eberaco. 95.  Ad idem, pro magistro Daniele Zangenried, s. th. doctore atque verbi Dei praedicatore Heydelbergensi, ad supplicationem dicti prioris de Eberaco, sacrae paginae baccalaurii formati. 